กรมชลประทาน ยืนยันการระบายน้ำเขื่อนขุนด่านปราการชล จังหวัดนครนายก ไม่กระทบพื้นที่ท้ายเขื่อน
นายประพิศ จันทร์มา อธิบดีกรมชลประทาน เปิดเผยว่า เนื่องจากช่วงสัปดาห์ที่ผ่านมา เกิดฝนตกหนักติดต่อกันในพื้นที่เขาใหญ่ ทำให้มีปริมาณฝนสะสมจำนวนมาก ส่งผลให้ปริมาณน้ำในเขื่อนขุนด่านปราการชลที่ไหลมาจากเทือกเขาใหญ่และน้ำตกเหวนรก เพิ่มขึ้นอย่างต่อเนื่อง   ประกอบกับกรมอุตุนิยมวิทยาได้คาดการณ์ว่า จะยังคงมีฝนตกต่อเนื่องในพื้นที่อีกระยะหนึ่ง  เพื่อเป็นการเตรียมรับมือสถานการณ์น้ำที่อาจจะเพิ่มขึ้น จึงได้สั่งการโครงการส่งน้ำและบำรุงรักษาขุนด่านปราการชล  พิจารณาพร่องน้ำในเขื่อนฯ ลงแม่น้ำนครนายก  โดยไม่ให้กระทบต่อพื้นที่ท้ายน้ำรวมถึงผู้ประกอบการเลี้ยงปลาในกระชัง ในอัตราวันละ 3 ล้าน ลบ.ม. โดยทำการระบายน้ำผ่านอาคาร River Outlet  ตั้งแต่วันที่ 28 สิงหาคม 2564 เป็นต้นไป  พร้อมเฝ้าระวังและติดตามสถานการณ์น้ำที่สถานี NY1B เขานางบวช ตำบลสาริก าอำเภอเมืองนครนายก ตลอดเวลา โดยวัดระดับน้ำสูงสุดได้ 7.071 ม. ซึ่งต่ำกว่าตลิ่ง 1.811 ม. ทั้งนี้ได้แจ้งไปยังองค์การบริหารส่วนตำบล (อบต.) ศรีนาวา อบต.หินตั้ง อบต.ศรีนาวา และอำเภอเมือง  ให้ทำการแจ้งเตือนประชาชนที่มีพื้นที่ติดแม่น้ำให้เฝ้าระวังและติดตามสถานการณ์น้ำจากทางราชการอย่างต่อเนื่องและปัจจุบันเขื่อนขุนดานปราการชล มีปริมาณน้ำ 164.81 ล้าน ลบ.ม. คิดเป็นร้อยละกว่า  73 ของความจุอ่าง จึงได้ปรับลดการระบายลงเหลืออัตราวันละ 2.59 ล้าน ลบ.ม.  ในขณะที่ระดับน้ำในแม่น้ำนครนายก อยู่ที่ระดับ 5.75 ม. ต่ำกว่าตลิ่ง 3.06 ม. ซึ่งไม่ส่งผลกระทบกับพื้นที่ที่ติดแม่น้ำนครนายก